دوْکتور صدیق سیاسی بیر شخصیت دئییلدیر، لاکین بیر عالیم، ادیب و شاعیر کیمی سیاسی گؤروشلری ده واردیر کی بونلاری بیر چوْخ یئرده اثرلریندن اَله گتیرمک اوْلار. اوْندان علاوه بعضی مۆصاحیبه‌لر و مقاله‌لرینده ده آچیق آیدین سیاسی گؤروشلرینی دیله گتیریب. مثلاً ۱۳۷۸-جی ایلده تبریزده شمس تبریز درگیسی ایله مۆصاحیبه‌ده دئییر: «... شوونیستلر و پان ایرانیستلر صهیونیسمین بلافصل ولدی‌دیرلر و فراماسونر لوْژلاریندا عۆضو ایدیلر. یئنی فراماسونر لوْژلاری‌نین اساسی (Oriant New Grand) صهیونیستلر طرفیندن قوْیولموشدور. اوْنلار ایسلام مدنیّتی‌نی ضعیف‌لتمک و مۆسلمانلارا تفوّۆق تاپماق اۆچون بو لوْژلاری ایجاد ائتمیشلر. تۆرک - ایسلام مدنیّتی قارشیسیندا اعتیناسیزلیق و غئیرت‌سیزلیک، فراماسونرلر و پان ایرانیستلرین مرموز فعالیت‌لری‌نین نتیجه‌سیدیر. تۆرک دیلی و ادبیاتی ایله هر جوره دۆشمن‌لیک، هر دلیل ایله اوْلور- اوْلسون، ایراندا یئنی ملکم خانلارا خدمت معناسیندادیر.» دوْکتور صدیق «پان تۆرکیسم» باره‌سینده دئییر:«پان تورکیسم بیر اؤلموش و موْضمحلّ اوْلموش فیکری جریاندیر. بئله بیر آددا حیزب و یا تشکیلات تاپیلماز. بو اؤلموش فیکرین مرزلری و حدودلاری و اؤزللیک‌لرینی‌ده مۆدّعیلر و بیزیم دۆشمنلریمیز، اصلاً تعیین ائده بیلمیرلر، بلکه آذربایجاندا هر جوره مدنی حرکتی بئله بیر موهوم جریانا نیسبت وئریرلر. حالبوکی بو جریاندان مۆشخّص تعریفلری ده یوْخدور. آمّا دیللرده لقلقه ائدیرلر و سیاسی‌لر ایچینده بیر ایتّیهام منبعی کیمی ایشه آپاریرلار. آمّا پان ایرانیسم بیر مۆشخّص حیزب آدیدیر، اوْنون ایسلام علیهینه دهشتلی برنامه‌لری واردیر و آذربایجاندا هر جوره مدنی و ایقتیصادی حرکتلرین قاباغین آلیرلار و موذیانه تحلیل‌لر ایله مسئوللاریمیزی موهوم «پان تۆرکیسم» غول-بیابانی‌سیندان قوْرخودورلار.» دوْکتور صدیق قاراباغ مسأله‌سی حاقّیندا دئییب: «قاراباغ مسأله‌سی یالنیز بیر خالقین مسأله‌سی یوْخ، بلکه بۆتون ایسلام دۆنیاسی‌نین مسأله‌سی‌دیر و بۆتون ایسلامی اؤلکه‌لر گَرک بو مسأله‌یه حسّاسلیق گؤسترسینلر. تاریخ بوْیونجا ارمنیستان آدلی بیر دؤولت اوْلمامیشدیر. ارمنستان آدلانان اؤلکه کئچمیشده ایرانین و مۆسلمانلارین آیریلماز حیصّه‌لری ایدی و بۇنا گؤره‌ده قوزئی‌ده‌کی مۆسلمانلار اوْرایا «شۇمال غربی آذربایجان» آدی وئرمیشلر.» دوْکتور صدیق بۆتون مۆصاحیبه‌لرینده ایسلامی اینقیلابینی تحسین ائتمیش و دینی حۆکومت‌دن دیفاع ائله‌میش و تامام خالقی دینی حۆکومته طرف ائتمیشدیر.او ندای آذرآبادگان ایله مۆصاحیبه‌ده دئییر: «آذربایجان خالقی ایندی قرنلر اینتیظاردان سوْنرا ایسلام احکامینا دایانان بیر حؤکومت قۇرموشلار و بۇ حؤکومتین قۇجاغیندا اؤزلری‌نین آرزولارینا چاتاجاقلار.»